બજેટમાં આયુષ્માન ભારત કાર્યક્રમ માટે બારસો કરોડ રૂપિયા અને ટીબીના દર્દીઓને પોષક પદાર્થો ઉપલબ્ધ કરાવવા માટે 600 કરોડ રૂપિયાની ફાળવણી કરવામાં આવી છે. સરકાર 24 નવી મેડિકલ કોલેજો અને હોસ્પિટલની સ્થાપના પણ કરશે અને જિલ્લા સ્તરીય હોસ્પિટલોને પણ અપગ્રેડ કરવામાં આવશે. ચુલાના રસોઈઘરમાં વપરાશથી ગ્રામીણ મહિલાઓને ગંભીર સ્વાસ્થ્ય સમસ્યાઓ થતી હોય છે. જેને કારણે ઉજ્જવલા યોજના હેઠળ આઠ કરોડ નવા ગેસ કનેક્શન આપવામાં આવશે. આ યોજના હેઠળ પાંચ કરોડ ગરીબ મહિલાઓને ગેસ કનેક્શન અપાઈ ચુક્યા છે. હવે આગામી નાણાંકીય વર્ષ માટે બે કરોડથી વધારે શૌચાલય બનાવવાનું લક્ષ્યાંક પણ રાખવામાં આવ્યું છે. અત્યાર સુધીમાં સ્વચ્છ ભારત મિશન હેઠળ છ કરોડ શૌચાલયો બનાવવામાં આવ્યા છે.